**Jo Cox murhattiin 16. kesäkuuta 2016** kamppanjatapahtuman aikana Bristallin kaupungissa. Cox oli työväenpuoluetta edustanut Yhdistyneen kuningaskunnan alahuoneen kansanedustaja, joka oli asettunut tukemaan Britannian EU-jäsenyyttä vuoden 2016 kansanäänestyksessä.

Coxin murha oli ensimmäinen istuvan kansanedustajan murha Britanniassa sitten Ian Gow’n murhan vuonna 1990.

Murha, tekijä ja motiivi
------------------------

Cox oli matkalla kampanjatilaisuuteen, jossa hänen oli tarkoitus kampanjoida Britannian EU-jäsenyyden puolesta Birstallissa sijaitsevan kirjaston edustalla. Murhaaja oleskeli kirjaston läheisyydessä odottaen Coxin saapumista. Coxia ammuttiin .22-kaliperisella kiväärillä, jota oli sahattu poikki, minkä lisäksi murhaaja puukotti Coxia. Murha tallentui valvontakameralle. Silminnäkijöiden mukaan murhaaja huusi nationalistisia lausahduksia ennen tekoaan ja sen jälkeen.

Eläköitynyt 77-vuotias kaivospelastaja Bernard Carter-Kenny yritti tulla Coxin avuksi, mutta joutui itse murhaajan puukottamaksi.Hän haavoittui mutta selvisi hengissä.

Poliisi hälytettiin paikalle kello 12.53. Cox kuoli kello 13.48 ampuma- ja puukotushaavoihinsa.

Murhaaja oli 53-vuotias Thomas Mair. Hän oli työtön sekä kannatti valkoista ylivaltaa ja ihaili natseja. Pidätyksen yhteydessä hän kertoi poliisille olevansa poliittisesti aktiivinen. Lisäksi hän kertoi nimekseen "kuolema pettureille, vapaus Britannialle". Mair katsoi liberaalien, vasemmistolaisten ja valtamedian olevan vastuussa maailman ongelmista. Poliisi löysi kotietsinnässä hänen kotoaan runsaasti äärioikeistolaista kirjallisuutta ja natsiaiheisia esineitä. Mair oli myös vuonna 1999 hankkinut oppaan, jossa käytiin läpi ampuma-aseiden kotikutoista muokkaamista.

Oikeudenkäynti ja jälkipyykki
-----------------------------

Coxin hautajaiset pidettiin 15. heinäkuuta. Itse siunaustilaisuus oli yksityinen, mutta sadat ihmiset laskivat kukkia Coxin arkkusaattueen tielle sen jälkeen.

Oikeudenkäynnin aikana Mair ei yrittänyt puolustaa itseään. Marraskuussa 2016 Mair tuomittiin elinkautiseen vankeuteen. Vankeus on elinkautinen, sillä teko oli oikeuden mukaan erityisen vakava ja toteutettiin natsismin tarkoitusperien edistämiseksi. Tuomionjulistuksessaan tuomari Alan Wilkie sanoi Mairille: "Cox oli elinvoimainen, avosydäminen, osallistuva ja antelias ... Sanan todellisessa mielessä hän oli patriootti. Te vain haluatte esittää patrioottia".

Sekä EU-eron puolesta että sitä vastaan kampanjoivat osapuolet ilmoittivat lopettavansa kampanjoinnin väliaikaisesti.

Coxilla ja hänen miehellään oli kaksi lasta, jotka olivat äitinsä kuolinhetkellä 5- ja 3-vuotiaita. Leskeksi jäänyt mies meni uusiin naimisiin vuonna 2023.

Reaktioita
----------

Konservatiivipuolue, liberaalidemokraatit ja UKIP ilmoittivat, etteivät asettaisi ehdokkaita Coxin vaalipiirin täytevaaliin, joka käytiin hänen tyhjäksi jääneen parlamenttipaikkansa täyttämiseksi.

Suomen pääministeri Juha Sipilä välitti osanottonsa Twitterissä jo samana päivänä ja kutsui hyökkäystä kansanedustajaa vastaan hyökkäykseksi itse demokratiaa vastaan.

Kaksi päivää murhan jälkeen Yhdysvaltain presidentti Barack Obama soitti Coxin leskelle ja välitti osanottonsa.

Lähteet
-------

1. 1 2  Jo Cox MP dead after shooting attack *BBC News*.  16.6.2016. Viitattu 18.9.2023. (englanniksi)
2. 1 2 3  Cobain, Ian: Jo Cox killed in 'brutal, cowardly' and politically motivated murder, trial hears *The Guardian*.  14.11.2016. Viitattu 18.9.2023. (englanniksi)
3. ↑  Park, Madison; Shukla, Sebastian & Ansari, Azadeh: Jo Cox attack: Murder suspect gives name as 'death to traitors' in court *CNN*.  18.6.2016. Viitattu 18.9.2023. (englanniksi)
4. ↑  Man who attempted to save Jo Cox is mine rescue service veteran *The Guardian*.  18.6.2016. Viitattu 18.9.2023. (englanniksi)
5. ↑  Castle, Stephen & Bock, Pauline: Jo Cox, Member of British Parliament, Is Killed in Attack *The New York Times*.  16.6.2016. Viitattu 18.9.2023. (englanniksi)
6. 1 2 3  Booth, Robert; Dodd, Vikram; Rawlinson, Kevin & Slawson, Nicola: Jo Cox murder suspect tells court his name is 'death to traitors, freedom for Britain' *The Guardian*.  18.6.2016. Viitattu 18.9.2023. (englanniksi)
7. ↑  Jo Coxin murhaajalle elinkautinen – poliitikon raaka surma järkytti viikko ennen Brexit-äänestystä *Yle Uutiset*.  23.11.2016. Viitattu 18.9.2023.
8. ↑  Cobain, Ian; Parveen, Nazia & Taylor, Matthew: The slow-burning hatred that led Thomas Mair to murder Jo Cox *The Guardian*.  23.11.2016. Viitattu 18.9.2023. (englanniksi)
9. ↑  Hopper, Tristin: What was the 'makeshift gun' that killed British MP Jo Cox? *National Post*.  17.6.2016. Viitattu 18.9.2023. (englanniksi)
10. ↑  Jo Cox: Funeral takes place in Batley and Spen constituency *BBC News*.  15.7.2016. Viitattu 18.9.2023. (englanniksi)
11. ↑  Cobain, Ian & Taylor, Matthew: Far-right terrorist Thomas Mair jailed for life for Jo Cox murder *The Guardian*.  23.11.2016. Viitattu 18.9.2023. (englanniksi)
12. ↑  R -v- Thomas Mair, Sentencing Remarks of Mr Justice Wilkie (pdf) *Judiciary of England and Wales*.  23.11.2016. Viitattu 18.9.2023. eb
13. ↑  Jo Cox’s widower Brendan Cox to marry again seven years after tragedy *The Independent*.  21.6.2023. Viitattu 18.9.2023. (englanniksi)
14. ↑  Sipilä tviittasi surunvalittelunsa brittikansanedustajan ampumisen johdosta *Iltalehti*.  16.6.2016. Viitattu 18.9.2023.
15. ↑  Obama Makes Phone Call To Jo Cox's Husband *Sky News*. Viitattu 18.9.2023. (englanniksi)